เล็งใช้ซิลลิง-ฟลอร์DW
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ตลาดหวั่นซ้ำรอยTOP13CAสูงลิ่วดับร้อนเก็งกำไร
โพสต์ทูเดย์ — ตลาดหลักทรัพย์ เล็งกำหนดซิลลิงฟลอร์ ดับร้อน DW 
นายศักรินทร์ ร่วมรังษี ผู้ช่วยกรรมการผู้จัดการ สายงานตรวจสอบ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์อยู่ระหว่างศึกษาทบทวนที่จะนำเพดานการขึ้นลงของราคา (ซิลลิงฟลอร์) มาใช้กับใบสำคัญแสดงสิทธิอนุพันธ์อ้างอิงหุ้นสามัญ (DW) หลังจากเกิดเหตุการณ์กับ TOP 13 CA เมื่อวันพฤหัสบดีที่ 25 พ.ย.ที่ผ่านมา และช่วยลดความเสี่ยงให้กับนักลงทุน 
วันดังกล่าวลูกค้า บล.กิมเอ็ง (ประเทศไทย) ตั้งคำสั่ง ATO ซื้อ TOP 13 CA ก่อนเปิดตลาดผ่านอินเทอร์เน็ต และเกิดความผิดพลาดขึ้น ทำให้โชว์ราคา 0.30 บาท จากนั้นคำสั่งซื้อที่มีเข้ามาหนาแน่น ดันราคาเปิดผิดปกติทำเปิด 9.90 บาท จากราคาอ้างอิง 1.60 บาท 
ผู้ช่วยผู้จัดการตลาด กล่าวว่า DW มีข้อจำกัดคือ ไม่มีกำหนดซิลลิงฟลอร์ ทำให้ราคาขึ้นลงได้ 100% และลงได้ถึง 0.01 บาท ในวันเดียวกัน ขณะที่หุ้นเข้าใหม่ กำหนดเพดานวันแรกขึ้นได้ไม่เกิน 300% ของราคาจองซื้อ (IPO) และลงได้ไม่เกิน 50% ของ IPO ตลอดทั้งวันที่เข้ามาซื้อขายวันแรก และวันต่อมาใช้ซิลลิงฟลอร์ 30% ของราคาปิดครั้งก่อน
“DW มีข้อจำกัดคือ ไม่มีซิลลิงฟลอร์ เป็นตัวล็อกราคา ตอนนี้กำลังดูว่าจะใช้ซิลลิงฟลอร์ เท่าไรถึงเหมาะสมกับ DW หรือใช้ 30% เหมือนหุ้น” ผู้ช่วยกรรมการผู้จัดการกล่าว 
นายศักรินทร์ กล่าวว่า สภาพการซื้อขาย DW ปัจจุบันพบว่า เป็นการเก็งกำไรสูงมาก จากลักษณะของสินค้าที่มีอายุสั้น ซึ่งตลาดพบว่า นักลงทุนดูแลตัวเองได้ระดับหนึ่ง และสมาชิกตลาดหลักทรัพย์ (โบรกเกอร์) มีการดูแลโดยให้ลูกค้าวางเงินสดก่อนซื้อ (แคชบาลานซ์) แต่ยังช่วยแก้การเก็งกำไรไม่ได้ทั้งหมด
“DW มีลักษณะใกล้เคียงสัญญาซื้อขายล่วงหน้าหรืออนุพันธ์ (ออปชัน) แต่เติบโตจากสภาพคล่องที่ซื้อขายในตลาด ในต่างประเทศไม่ต้องวางเงินก่อนซื้อ 100% ซึ่งสมาคมบริษัทหลักทรัพย์ขอดูแลกันเอง โบรกเกอร์บางแห่งกำหนดวางเงินสดก่อนซื้อ 100% และตลาดจะกำหนดซิลลิงฟลอร์ ช่วยลดความผิดพลาด ลดความผันผวนของราคา นำไปสู่การซื้อขายที่เหมาะสม” นายศักรินทร์ กล่าว
นางภัทธีรา ดิลกรุ่งธีระภพ กรรมการผู้จัดการ บริษัทหลักทรัพย์ ดีบีเอส วิคเคอร์ส (ประเทศไทย) ในฐานะนายกสมาคมบริษัทหลักทรัพย์ กล่าวว่า สมาคมได้เสนอเพิ่มเติมให้ตลาดหลักทรัพย์นำซิลลิงฟลอร์มาใช้กับ DW ควบคู่เกณฑ์เดิมที่เสนอไป ซึ่งตลาดหลักทรัพย์เห็นด้วย แต่ขอนำไปพิจารณาก่อน
สำหรับซิลลิงฟลอร์ ที่สมาคมเห็นเหมาะสมและเสนอไปคือ การให้ราคา DW ขึ้นลง ได้ 100% ของราคาหุ้นแม่ เช่นเดียวกับใบสำคัญแสดงสิทธิ หรือวอร์แรนต์ 
“ตลาดหลักทรัพย์เห็นด้วยที่จะให้มีซิลลิงฟลอร์สำหรับ DW แต่สมาคมไม่มั่นใจว่าตลาดจะเห็นด้วยกับซิลลิงฟลอร์ 100% ที่สมาคมเสนอหรือไม่ ซึ่งตลาดขอพิจารณาดูก่อน” นายกสมาคม กล่าว